[pic] | EUROOPA ÜHENDUSTE KOMISJON |

Brüssel 17.4.2008

KOM(2008) 198 lõplik

KOMISJONI ARUANNE EUROOPA PARLAMENDILE JA NÕUKOGULE

Rahvatervise programmi rakendamine 2006. aastal

KOMISJONI ARUANNE EUROOPA PARLAMENDILE JA NÕUKOGULE

Rahvatervise programmi rakendamine 2006. aastal

(EMPs kohaldatav tekst)

1. SISSEJUHATUS

Euroopa Parlamendi ja nõukogu 23. septembri 2002. aasta otsuse 1786/2002/EÜ (millega võetakse vastu ühenduse tegevusprogramm rahvatervise valdkonnas (aastateks 2003–2008))[1] artikli 12 lõike 1 kohaselt peab komisjon korrapäraselt jälgima programmi eesmärkide täitmiseks võetavate meetmete rakendamist. Käesoleva aruande eesmärk on teavitada Euroopa Parlamenti ja nõukogu rahvatervise programmi rakendamisest 2006. aastal. Programmi kolme esimese aasta aruande on saadaval veebilehel Europa[2].

2. ÜLEVAADE EELARVEST

Programmi eelarve aastateks 2003–2008 oli kokku 354 miljonit eurot. Komisjoni 10. veebruari 2006. aasta otsusega 2006/89/EÜ (millega võetakse vastu 2006. aasta töökava ühenduse rahvatervise valdkonna tegevusprogrammi (aastateks 2003–2008) rakendamiseks, sealhulgas kõnealuse aasta toetuste andmise tööprogramm)[3] oli 2006. aasta eelarveks hinnanguliselt ette nähtud 55 817 661 eurot. Tegevuseelarve ja halduseelarve olid hinnanguliselt vastavalt 53 863 521 eurot ja 1 954 140 eurot. Kavandatud toetuste summa oli 47 798 344 eurot.

3. TOETUSED

3.1. Konkursikutse

Avaldati üksainus konkursikutse, mis hõlmas kõiki 2006. aasta tegevuskava meetmeid. Selle konkursikutse raames lõppes taotluste esitamine 19. mail 2006. ja see avaldati 14. veebruaril 2006 Euroopa Liidu Teatajas[4] ja veebilehel Europa[5]. 22. veebruaril korraldati Luxembourgis teabepäev neile huvirühmadele ja tervishoiuvaldkonna töötajatele, kes olid huvitatud projektiettepanekute esitamisest rahvatervise programmi raames.

Konkursikutse raames kavandati eraldada 43 018 510 euro suurune summa.

Kokku esitati 281 taotlust, mis jaotusid kolme valdkonda (121 taotlust tervist käsitleva teabe valdkonnas, 18 taotlust tervist ohustavate tegurite valdkonnas ja 142 taotlust tervist mõjutavate tegurite valdkonnas). 33 taotlust lükati tagasi esmase sõelumise ja valimise käigus, enamasti seetõttu, et neis sisalduvad ettepanekud olid puudulikult vormistatud. Ülejäänud 248 ettepanekut hindas Rahvatervise Programmi Täitevamet (PHEA) ning need vaadati üle hindamiskomisjonis, kuhu kuulusid komisjoni tervishoiu ja tarbijakaitse peadirektoraadi, teadusuuringute peadirektoraadi, Eurostati ja PHEA esindajad. Lõplik nimekiri ettepanekutest, mida soovitati rahastamiseks, konsolideeritud reservnimekiri ja tagasilükatud ettepanekute nimekiri edastati 28 välishindajale. Hindamisprotsessi tulemuste alusel koostati nimekiri, mis sisaldas 67 projekti, ning 41 projektiga reservnimekiri.

Üksikasjalikum teave ettepanekute sisu kohta, esitatud ettepanekute arvu kohta liikmesriigiti, erinevate riikide esitatud taotluste heakskiitmise määrade ja teabepäeva tulemuste kohta on koos hindamisprotsessi analüüsiga kättesaadav Rahvatervise Programmi Täitevameti veebilehel avaldatud dokumendis „Call for Proposals 2006 — Evaluation Summary”[6].

Viidi läbi komisjonisisene konsultatsioon tagamaks, et kaasfinantseerimiseks valitud projektid ei dubleeriks või teistes peadirektoraatides käimasolevaid projektide ega kattuks nendega.2006. aasta septembris kiitis rahvatervise tegevusprogrammi (2003–2008) rakendamist käsitlev komitee ühehäälselt heaks valituks osutunud ettepanekute kaasfinantseerimise (kokkuvõttes 39 008 234 eurot põhinimekirjas olevate ettepanekute toetamiseks).

Komisjon taotles summa suurendamist eelarverea 17 03 01 01 raames ja eelarvepäev institutsioon kiitis selle heaks 2006. aasta detsembris, rõhutades konkreetset eesmärki rahastada rahvaterviseprogrammi (2003–2008) raames 2006. aasta konkursikutsega rohkem projekte.

Eespool nimetatud komitee kiitis heaks komisjoni 13. juulil 2007. aastal vastu võetud otsusega C(2007)3354 (millega muudetakse otsust C(2006)6429 programmi „Rahvatervis – 2006” raames toetuste andmise kohta[7]) ettenähtud toetuste üldsumma (47 399 457 eurot 2006. aasta konkursikutse raames). 2006. aasta konkursikutse raames heakskiidetud toetuslepingud sõlmiti niisiis kõik 2007. aastal ja kokku 87 projekti kohta (nimelt 32 projekti tervist käsitleva teabe valdkonnas, 12 projekti tervist ohustavate tegurite valdkonnas ja 43 projekti tervist mõjutavate tegurite valdkonnas).

3.2. Pakkumismenetlused

Pakkumismenetluste algatamisega või olemasolevate raamlepingute alusel hakati ellu viima mitmeid meetmeid. Alljärgnevalt on esitatud neist kõige olulisemad:

- 25 liikmesriigis ja 4 ELi naaberriigis viidi läbi Eurobaromeetri uuring tervist ohustavate tegurite alal, milles uuriti arusaamu ja olemasolevat teavet järgmise nelja teema puhul: elektromagnetväljaga seonduvad võimalikud ohud tervisele, alkoholist tulenevad ohud, suitsetamisest tulenevad ohud ja organidoonorlus.

- Jätkati rahvatervise portaali haldamist ja edasiarendamist, et parandada sellele juurdepääsu ning suurendada pakutavate keelte arvu.

- Sõlmiti halduskokkulepe Teadusuuringute Ühiskeskusega, et toetada teadusalase abi ja nõustamisega Euroopa Parlamendi ja nõukogu 5. juuni 2001. aasta direktiivi 2001/37/EÜ (tubakatoodete valmistamist, esitlemist ja müüki käsitlevate liikmesriikide õigus- ja haldusnormide ühtlustamise kohta)[8] rakendamist. Kõnealuse toetuse eesmärk on ühtlustada tubakatoodete koostisosi käsitlevat aruandlussüsteemi, edendada liikmesriikide vahelist koostööd tubakatoodete laboratoorse kontrollimise valdkonnas ja anda teadusalast nõu õigusloomeprotsessi jaoks olulistes küsimustes.

- Esitati aruanne, mis käsitles olukorda uimastisõltuvuse ravimisel ja heade tavade vahetamist selles valdkonnas. Aruanne hõlmas Euroopa raviteenuste kvaliteeti ning keskendus uimastisõltuvuse ravi oskusteabe väljatöötamisele ja selle valdkonna parimate tavade jagamisele. Aruanne hõlmas ka soovitusettepaneku koostamist, milles käsitletakse vangidele osutatavate narkomaaniaennetuse, sõltuvusravi ja tagajärgede leevendamise teenuste arendamist, vangide ühiskonda taassulandumist vanglast vabanemisel ning meetodeid, kuidas jälgida/analüüsida uimastite kasutamist vangide hulgas.

- Sõlmiti leping Rand Europe´ga, et hinnata heas tervislikus seisundis püsimise aastaid käsitlevaid näitajaid.

3.3. Toetused rahvusvahelistele organisatsioonidele

Jätkati koostöö süvendamist rahvusvaheliste organisatsioonidega. Kirjutati alla seitse otsetoetuslepingut Maailma Tervishoiuorganisatsiooni (WHO) ja kaks Majanduskoostöö ja Arengu Organisatsiooniga (OECD).

Otsetoetused WHOle, kus kaasrahastatav summa kokku moodustas 2 500 000 eurot, olid ette nähtud järgmistele tegevustele:

- keskkonna- ja tervisepoliitika alase nõustamise tõhustamine Euroopas,

- vigastuste vältimist ja ohutuse edendamist käsitlevate olemasolevate soovituste rakendamine,

- õiglane tervishoid – teenuste erinev tase erinevates tervishoiusüsteemides ning seda määravad sotsiaalsed tegurid Euroopas,

- terviseohutuse ja ohtudeks valmisoleku planeerimise toetamine ELi naaberriikides,

- alkoholipoliitika raamistiku kooskõlastatud rakendamine Euroopas,

- erakorraliste meditsiiniteenuste osutamise valmisoleku hindamine riiklike kriisiohjamisstruktuuride raames ELi liikmesriikides,

Otsetoetuslepingud OECDga, kus kaasrahastatav summa kokku moodustas 800 000 eurot, olid suunatud järgmistele tegevustele:

- tervishoiu arvepidamissüsteemi arendamine,

- tervishoiutöötajad ja rahvusvaheline migratsioon.

3.4. Ülesannete edasidelegeerimine Eurostatile

Vastavalt 2006. aasta töökava[9] artiklile 1.4.7 nähti eelarves ette 500 000 euro suurune summa ülesannete edasidelegeerimiseks Eurostatile. Selle artikli raames avaldas Eurostat kaks konkursikutset, et toetada riiklikke statistikaameteid: Konkursikutsed käsitlesid:

- Euroopa terviseküsitluse (European Core Health Interview Survey) moodulite rakendamist aastatel 2006–2008;

- tervishoiu arvepidamissüsteemi rakendamist ja edasist laiendamist ELis (koostöös OECD ja Maailma Terviseorganisatsiooniga).

Esimese konkursikutse raames delegeeriti edasi kokkuvõttes 132 246,90 eurot ning seda summat kasutati viie toetuslepingu sõlmimisel liikmesriikidega järgmise projekti raames „Tervist mõjutavate tegurite, tervishoiu ja taustmuutujate moodulite juurutamine Euroopa terviseküsitluse (EHIS) jaoks”.

Teise konkursikutse raames delegeeriti edasi kokkuvõttes 105 528,81 eurot ning seda summat kasutati viie toetuslepingu sõlmimisel liikmesriikidega ja kahe lepingu sõlmimisel EFTA riikidega.

Teisisõnu, 47,56 % kogu edasidelegeerimiseks kavandatud eelarvest kasutati 10 toetuslepingu sõlmimiseks liikmesriikidega ja kahe lepingu sõlmimiseks EFTA riikidega.

4. STRUKTUURILINE TOETUS

4.1. Rahvatervise Programmi Täitevamet

2006. aasta konkursikutsete rakendamiseks vajalikku tehnilist, teadusalast ja haldusabi andis Rahvatervise Programmi Täitevamet (PHEA). 2005. aastal[10] loodud amet hakkas tegutsema 2006. aastal. Amet korraldas 2006. aasta konkursikutse, koordineeris esitatud projektide hindamist ning pidas läbirääkimisi kaasrahastamist käsitlevate lepingute üle ja kirjutas neile alla.

5. RAHVATERVISE PROGRAMM 2003-2008: VAHEHINDAMINE

2002. aastal vastuvõetud otsuses rahvatervise programmi kohta nähti programmi esimese kolme aasta põhjal ette programmi rakendamise ja tulemuste välishindamise läbiviimine programmi neljanda aasta jooksul. Esimese etapi aruanne valmis 2006. aasta märtsis ja see tehti kättesaadavaks veebilehel Europa[11]. Lõplik aruanne (vahehindamine) avaldati 2007. aastal ja ka see on kättesaadav veebilehel Europa[12].

6. 2006. AASTA PÕHITEGEVUSED

6.1. Tervist käsitlev teave

ELi rahvatervise programmi kuuluva terviseteabe ja -teadmiste süsteemi osana avaldati 2006. aasta juunis aruanne „Rahvatervise vaatepunkt: alkohol ja Euroopa”[13].

Juunis peeti Viinis esimene vigastuste vältimist ja ohutuse edendamist käsitlev Euroopa konverents[14] . Konverents korraldati Austria eesistumisel ja seda toetas Euroopa Komisjon. Samuti võttis komisjon juunis vastu teatise „Meetmed ohutuma Euroopa heaks”[15].

2006. aastal viidi läbi ja avaldati 6 Eurobaromeetri uuringut erinevatel teemadel (meditsiinilised vead, AIDSi ennetamine, toit ja tervis, suhtumine suitsetamisse, vaimne heaolu, haiguste ennetamine), et täita lünki neid valdkondi käsitlevas teabes.

Mais toimus Austria eesistumisel e-tervishoiu alane kõrgetasemeline konverents ,[16] mis oli e-tervishoidu käsitleva komisjoni teatise järelmeetme osa. Mais algatati veel üks tähtis projekt – Euroopa Liidu terviseportaal [17] –, mille kaudu saab Euroopa, riiklikul ja piirkondlikul tasandil avaldatud teabe tervise kohta kätte ühest kohast.

Soome eesistumise ajal kaasrahastati projekti „Europe for health and wealth” (Euroopa tervise ja jõukuse heaks)[18], mis kajastas Soome eesistumise temaatikat „ Tervishoid kõigis poliitikasuundades ”. Selle projekti eesmärk oli võtta arvesse tervist mõjutavaid tegureid teistes riiklikes ja ühenduse poliitilistes meetmetes ning koguda kokku olemasolevad teadmised parimate tavade kohta, et ka teistes sektorites hakataks tegelema tervisliku seisundi parandamise ja tervisega seotud ebavõrdsuse vähendamisega. Projekti osana korraldas eesistujariik septembris kõnealusel teemal kõrgetasemelise ministrite konverentsi ja avaldas koostöös osalevate riikide ja WHO Euroopa Tervishoiusüsteemide ja Tervishoiupoliitika Seire Keskusega kirjutise „ Tervishoid kõigis poliitikasuundades: prognoosid ja potentsiaal ”.

PERISTATi projekti raames peeti Portos (Portugalis) 2.–3. juunini kongressi „ Rasedad naised ja vastsündinud: parem statistika tagab parema tervise ”,[19] mida kaasrahastati rahvatervise programmi vahenditest. Kongressi raames peeti istungeid järgmistel teemadel: vastsündinute tervist käsitleva teabe ulatuslikuma kasutamise strateegiad; vastsündinute tervist käsitlevad infosüsteemid ja näitajad; tavapärastest allikatest saadavate andmete analüüsimine tegevuse ja tulemuste hindamisel; geograafilise ja sotsiaalse ebavõrdsuse hindamine. Kongressist võttis osa üle 110 tervishoiuspetsialisti 26 Euroopa riigist ning Austraaliast ja USAst.

2006. aasta juunis esitas haruldaste haiguste töökond, mille tegevust rahastatakse rahvatervise programmi raames, tervishoiuteenuste ja arstiabi kõrgetasemelisele töörühmale aruande „ Panus poliitika kujundamisse : Euroopa tervishoiu- ja meditsiiniteenuste alase koostöö suunas haruldaste haiguste valdkonnas ”[20] ja ajakohastas Euroopa tugivõrgustikke käsitlevat teavet.

19.–20. juunini toimus Frankfurt-am-Mainis üleeuroopaline primaarse immuunpuudulikkuse konsensuskonverents ,[21] mida kaasrahastati rahvatervise programmi vahenditest. Üle saja kliinilise immunoloogia, primaarse immuunpuudulikkuse ravi, rahvatervise ja geneetikaga tegeleva spetsialisti EList/ liikmesriikide tervishoiuministeeriumidest ja -ametitest, ülikoolidest, rahvatervise riiklikest laboritest, tööstusest ja kutseorganisatsioonidest, sh patsientide esindajad tulid kokku, et töötada välja tervishoiustrateegia primaarse immuunpuudulikkuse valdkonnas.

6.2. Tervist mõjutavad ohud

Aasta alguses oli linnugrippi haigestumise tagajärjel Türgis neli surmajuhtumit. Need juhtumid tingisid komisjoni, Haiguste Ennetamise ja Tõrje Euroopa Keskuse (ECDC) ja WHO kiire reageeringu ning aktiveeriti kõik eelnevalt loodud reageerimise mehhanismid, sealhulgas saadeti Türgi ametivõimude abistamiseks sinna ühine kohapeal tegutsev töörühm. Loodi uus veebiportaal (HEDIS), mille kaudu informeeritakse otsuseid vastuvõtvaid isikuid liikmesriikides, ning mis ühtlasi oli esimene samm, mis astuti üleeuroopalisteks kriisideks valmisoleku heaks. Liikmesriikide valmisolekut hindasid ECDC liikmed ja komisjoni eksperdid. Järgmine WHO, komisjoni ja ECDC ühine konverents kriisiks valmisoleku küsimustes peeti maikuus Uppsalas ning tervishoiu ja tarbijakaitse peadirektoraat aitas kaasa ka Pekingi konverentsi õnnestumisele (kus peaaegu 2 miljardit USA dollarit eraldati ülemaailmseks linnugripi pandeemia vastaseks võitluseks) ja selle jätkukonverentside läbiviimisele Viinis ja Bamakos.

Tervishoiu ja tarbijakaitse peadirektoraat koordineeris mitmete haigusjuhtumite tõrjemeetmeid. Neist haigusjuhtumitest teatas ELi varajase hoiatuse ja reageerimise süsteemi, mis loodi otsusega 2119/98/EÜ[22]. Olulisemad juhtumid olid linnugripi juhtumid Türgis, Chikungunya viiruse puhang India ookeani piirkonnas, mitmed noroviiruse puhangud kruiisilaevadel, üks Aafrikast Euroopasse kaasatoodud Lassa palaviku juhtum ja mõned legionelloosi juhtumid, mida diagnoositi ELi kodanikel pärast ühes Tai Kuningriigi hotellis peatumist. Tihedas koostöös ECDCga valmistas tervishoiu ja tarbijakaitse peadirektoraat 2007. aastaks ette ELis kehtivate haigusjuhtude määratluste läbivaatamise, varajase hoiatuse ja reageerimise süsteemi töö ning sellega seotud rahvatervise programmi raames läbiviidavate nakkushaiguste seiret käsitlevate projektide üleviimise ECDCle.

Keemiliste mõjurite ja radioaktiivse kiirguse põhjustatud ohud. Komisjon võttis vastu teatise, millega ta pikendas terviseohutuse komitee mandaati. Kõnealune komitee tegeleb probleemidega, mis on seotud bioloogiliste, keemiliste ja radioaktiivsete mõjurite tahtliku levitamisega kahju tekitamise eesmärgil. Komitee koordineerib ka linnugripiks valmisoleku ettevalmistust. Selle komitee tegevuse jätkamise vajadust kinnitas linnugripi edasine levik ja poloonium 210 kuritegelik kasutamine Ühendkuningriigis. Poloonium 210 kasutamise tulemusena saastati mitu reisilennukit ning väga paljud ELi kodanikud asetati potentsiaalselt kiirgusohtu. Suutlikkust veelgi paremini reageerida sellistele juhtumitele suurendati uue veebipõhise RAS-BICHAT-süsteemi loomisega ja RAS-CHEM-süsteemi väljatöötamisega, mida kasutatakse kiireks teatamiseks rünnakutest ja sellistest juhtumistest, kuhu on kaasatud bioloogilised, keemilised ja radioaktiivsed mõjurid.

Üldine valmisolek tervist ohustavates olukordades. Komisjoni ja liikmesriikide üldise valmisoleku suurendamiseks astuti mitmeid samme, et rakendada 2005. aastal organiseeritud simulatsiooniharjutuste käigus omandatud õppetunde. Muu tegevuse hulgas lõi tervishoiu ja tarbijakaitse peadirektoraat laiendatud kriisimeeskonna, kelle ülesanne on teha kättesaadavaks kõik asjakohased vahendid, mis kõnealusel peadirektoraadil suurte kriiside haldamiseks olemas on. Kriisimeeskonna töö toetamiseks anti nende käsutusse uued kriisikeskused Luxembourgis ja Brüsselis. Tervishoiu ja tarbijakaitse peadirektoraat korraldas koolitused, et parandada liikmesriikide suutlikkust kasutada kiirhoiatus- ja infosüsteeme.

6.3. Tervist mõjutavad tegurid

Komisjoni teatise „ HIV/AIDSi vastase võitluse kohta Euroopa Liidus ja naaberriikides aastatel 2006-2009”[23] avaldamise järel korraldati kõrgetasemeline ümarlaud, mis käsitles noorte turvaseksi teemat. Ümarlaua esimeseks väljundiks oli kampaania „AIDS – on sul meeles?” raames korraldatud HIV/AIDSi-teemaliste reklaamklippide öö kommertstelejaamades. Koostöö ja konsulteerimine liikmesriikide ja huvirühmadega jätkuvad, eelkõige HIVi/AIDSi eksperdirühma ning kodanikuühiskonna HIVi/AIDSi foorumi kaudu.

Ulatuslike konsultatsioonide tulemusena võttis komisjon oktoobris vastu teatise „Euroopa Liidu strateegia liikmesriikide toetamiseks alkoholist põhjustatud kahju vähendamisel”[24]. Selles määratleti viis prioriteetset valdkonda, mis on aktuaalsed kõigis liikmesriikides ning kus ühenduse meetmetega saab anda riiklikule poliitikale lisandväärtust. Need valdkonnad on: noorte, laste ja veel sündimata laste kaitsmine; alkoholiga seotud liiklusõnnetustes vigastatute ja hukkunute arvu vähendamine; alkoholist põhjustatud kahju vähendamine täiskasvanute hulgas ja alkoholi kahjuliku mõju vähendamine töökohtadel; alkoholi kuritarvitamise mõjust ja mõistlikest joomisharjumustest teavitamine, inimeste harimine ja nende teadlikkuse suurendamine; ühtse tõenditekogu koostamine ja pidamine Euroopa Liidu tasandil. Novembris 2006 vastuvõetud nõukogu järeldustes kiideti komisjoni teatis heaks ja julgustati selles sätestatud meetmeid ellu viima.

Septembris avaldas komisjon rohelise raamatu „Tervisliku toitumise ja kehalise aktiivsuse edendamine: Euroopa mõõde ülekaalulisuse, rasvumise ja krooniliste haiguste ennetamisel”[25] põhjal peetud avalike arutelude tulemused. Komisjon jätkas arutelusid huvirühmadega ning tegeles edasi toitumist ja kehalist aktiivsust käsitleva valge raamatu[26] mõju hindamisega. Sai valmis tervisliku toitumise, kehalise aktiivsuse ja tervishoiu Euroopa tegevusprogramm ja selle raames hakati täitma 177 ülesannet seoses praeguste rasvumise levikutendentside peatamise ja ümberpööramisega. Selle programmiga ühinenute ja USAs samalaadsete probleemidega tegelejate vahel toimusid maikuus vastastikused külaskäigud nii riikliku ja erasektori tasandil.

Jätkati ELi suitsetamisvastast kampaaniat aastateks 2005–2008 „HELP - Eluks ilma tubakata”, mis on suunatud peamiselt noorukitele vanuses 15 kuni 18 aastat ja noortele täiskasvanutele vanuses 18 kuni 30 aastat. Kampaania on suunatud peamiselt kolmele tegevusvaldkonnale seoses tubakatoodete tarbimise piiramisega (ennetamine, suitsetamisest loobumine ning passiivse suitsetamise ohtude teadvustamine), kaasates selleks mitmeid meediavahendeid, sealhulgas televisiooni ja Interneti, ajakirjanduse ja avalikud üritused. Märtsis alustati CO mõõtmise kampaaniaga, mille raames viidi läbi rohkem kui 90 000 katset ning organiseeriti üle 250 ürituse kogu ELis. Ja lõpetuseks, 25 riigis peetud arutelude baasil valmis noorte enda koostatud „Euroopa noorsoo manifest tubakatoodete vastu”[27] ning seda sai hakata levitama.

Rohelise raamatu „Elanikkonna vaimse tervise edendamine. ELi strateegia.”[28] põhjal viidi 2005. aasta oktoobris läbi laiaulatuslik avalik arutelu[29]. Arutelude käigus leidis kinnitust, et avalikkus toetab väga vaimse tervise strateegia väljatöötamist ELi tasandi.

Komisjon tegi koostööd liikmesriikide ja rahvusvaheliste organisatsioonidega, eelkõige WHO ja selle juurde kuuluva tervist mõjutavate sotsiaalsete tegurite komisjoniga, et kasvaks mõistmine sotsiaalsete tegurite ja tervisega seotud ebavõrdsuse vallas ja töötataks välja edasine tegevusstrateegia selles valdkonnas. Sotsiaalsete tegurite ja tervisega seotud ebavõrdsusega tegelev ELi eksperdirühm alustas uuringut tervisega seotud ebavõrdsuse makromajanduslike mõjude kohta ja lõi vahendi, mille kaudu jagada häid tavu riiklike poliitikate väljaarendamisel. Nõukogu järeldused teemal tervishoid kõikides poliitikavaldkondades võeti vastu kui Soome oli ELi eesistujariik. Soome rõhutas, kui tähtis on tegeleda tervist mõjutavate sotsiaalsete teguritega mitmetes poliitikavaldkondades. Komisjoni diskussioonide põhjal valminud uues tervishoiustrateegiat käsitlevas dokumendis „Tervishoid Euroopas: strateegiline lähenemine” nähti ette, et uue strateegia üks peamisi valdkondi peaks tegelema tervisega seotud ebavõrdsuse vähendamise toetamisega ja aitama likvideerida riikides endas ja riikide vahel valitsevaid tervishoiuvaldkonna ebavõrdsusi.

Aruanne, mis käsitles nõukogu 18. juuni 2003. aasta soovituse (uimastisõltuvusega seotud tervisekahjude ennetamise ja vähendamise kohta)[30] rakendamist, koostati 2006. aastal ja saadeti nõukogule ja parlamendile edasi 2007. aastal. Alustati ettevalmistusi uimasti sõltuvuse ravi käsitleva aruande koostamiseks ja ettepaneku esitamiseks nõukogu soovituseks, milles käsitletakse uimastisõltuvust vangide hulgas. Aruande avaldamine on ELi uimastitevastase tegevuskava kohaselt ette nähtud 2007. aastal ja soovituse oma vastavalt 2008. aastal.

Aastatel 2004–2010 rakendatava Euroopa keskkonna ja tervishoiu tegevuskava raames võeti mitmeid meetmeid. 2006. aasta oktoobris pandi kokku siseruumide õhu kvaliteediga tegelev ekspertide töörühm, kelle ülesandeks oli luua foorum parimate tavade ja teabe vahetuseks, anda komisjonile nõu siseruumide õhu kvaliteediga seonduvate ELi programmide ja meetmete kohta ning teha ettepanekuid meetmete kohta, mille eesmärk on vähendada saasteainete sisaldust/ kontsentratsiooni.

6.4. Riskihindamine

2003. – 2006. aasta rahvatervise programmiga seotud teaduskomiteesid rahastati 2006. aasta töökava[31] artikliga 1.4.6 ettenähtud vahenditest.

2006. aasta jooksul võttis kolm teaduskomiteed,[32] nimelt tarbekaupade teaduskomitee, tervise- ja keskkonnariskide teaduskomitee ning tekkivate ja hiljuti avastatud terviseriskide teaduskomitee, vastu mitmeid arvamusi, mis hõlmasid selliseid teemasid nagu teatavad juuksevärvid (võimaliku vähktõveohu läbivaatamise raames), päevitamisega seonduvad ohud, olemasolevate ainete ohtlikkuse hindamine määruse (EÜ) nr 793/93 raames, muude ainete nt organotiinide hindamine, õhuvärskendajate kaudu levivate ainete võimalikud mõjud, elektromagnetväljade mõju inimese tervisele ning teemat, mis käsitles nanomaterjalidest tulenevate riskide hindamise praeguse metoodika asjakohasust.

Tekkivate ja hiljuti avastatud terviseriskide teaduskomiteel[33] paluti põhjalikult läbi vaadata 2001. aasta oktoobris toksilisuse, ökotoksilisuse ja keskkonna teaduskomitee esitatud arvamus elektromagnetväljade, raadiosagedusväljade ja mikrolainekiirguse võimalike mõjude kohta tervisele, et võtta arvesse uusimaid teaduslikke andmeid elektromagnetväljade kohta. Tekkivate ja hiljuti avastatud terviseriskide teaduskomitee arvamust arutas septembrist kuni novembrini avalikkus ja lõplik versioon sellest pidi avaldatama 2007. aasta esimeses kvartalis.

Oktoobris 2005 algatatud nanotehnoloogiliste toodete riskihindamise meetodeid käsitlevate konsultatsioonide tulemuste põhjal võttis tekkivate ja hiljuti avastatud terviseriskide teaduskomitee märtsis vastu arvamuse selle kohta, kas olemasolev metoodika on asjakohane hindamaks nanomaterjalide põhjustatavaid võimalikke ohte. Kõnealuses komitee arvamuses jõuti järeldusele, et oleks vaja teha mõningaid muudatusi praegustes katse- ja kontrollimeetodites, mis kajastaksid nanotehnoloogiliste toodete ainulaadseid omadusi. Komitee rõhutas ka vajadust viia riskihindamised läbi üksikjuhtumi kaupa. Arvamuses märgiti ka, et teadmised on puudulikud, eelkõige seoses inimeste kokkupuutega nanotehnoloogiliste toodetega ning selles osas, kuidas need tooted mõjutavad tervist ja keskkonda.

Teaduskomiteede, tervishoiu ja tarbijakaitse peadirektoraadi komisjoni, tööhõive, sotsiaalküsimuste ja võrdsete võimaluste peadirektoraadi, Euroopa Toiduohutusameti, Haiguste Tõrje Euroopa Keskuse, Euroopa Ravimiameti ja Euroopa Keskkonnaagentuuri teisel kohtumisel rõhutasid kõik koostöö vajalikkust ja tõid esile oma ühise huvi teha koostööd riskihindamise ühise raamistiku alusel.

[1] EÜT L 271, 9.10.2002, lk 1.

[2] http://europa.eu.int/comm/health/ph_programme/keydo_programme_2003_2008_en.htm.

[3] ELT L 42, 14.2.2006, lk 29.

[4] ELT C 37, 14.2.2006, lk 14.

[5] http://ec.europa.eu/health/ph_programme/howtoapply/proposal_docs/call2006_en.pdf.

[6] http://ec.europa.eu/phea/documents/Evaluation_summary_REPORT_170107.pdf.

[7] KOM(2007) 3354, 13.7.2007.

[8] EÜT L 194, 18.7.2001, lk 26.

[9] ELT L 42, 14.2.2006, lk 29.

[10] K(2004)4839, 15.12.2004, ELT L 369, 16.12.2004, lk 73.

[11] http://ec.europa.eu/health/ph_programme/documents/evaluation/inter_evaluation_en.pdf.

[12] http://ec.europa.eu/health/ph_programme/documents/evaluation/PHP_evaluation_en.pdf.

[13] http://ec.europa.eu/health-eu/news_alcoholineurope_en.htm.

[14] http://www.eurosafe.eu.com/csi/eurosafe.nsf/html/homepage/$file/index.htm.

[15] http://ec.europa.eu/health/ph_determinants/environment/IPP/documents/com_328_en.pdf.

[16] http://ec.europa.eu/health/ph_projects/2005/action1/action1_2005_3_en.htm.

[17] http://health.europa.eu.

[18] http://ec.europa.eu/health/ph_projects/2005/action1/action1_2005_full_en.htm#21.

[19] http://ec.europa.eu/health/ph_information/documents/ev_20060602_prog_en.pdf.

[20] http://ec.europa.eu/health/ph_threats/non_com/rare_8_en.htm.

[21] http://www.eupidconference.com/Publications_Consensus.aspx.

[22] Euroopa Parlamendi ja nõukogu 24. septembri 1998. aasta otsus 2119/98/EÜ, millega moodustatakse ühenduses epidemioloogilise seire ja nakkushaiguste tõrje võrgustik (EÜT L 268, 3.10.1998, lk 1-7).

[23] http://eur-lex.europa.eu/LexUriServ/LexUriServ.do?uri=COM:2005:0654:FIN:EN:PDF.

[24] http://ec.europa.eu/health/ph_determinants/life_style/alcohol/documents/alcohol_com_625_en.pdf.

[25] http://ec.europa.eu/health/ph_determinants/life_style/nutrition/documents/nutrition_gp_en.pdf.

[26] http://ec.europa.eu/health/ph_determinants/life_style/nutrition/documents/nutrition_wp_en.pdf.

[27] http://ec.europa.eu/health/ph_determinants/life_style/Tobacco/help/manifesto_en.htm.

[28] http://ec.europa.eu/health/ph_determinants/life_style/mental/green_paper/mental_gp_en.pdf

[29] http://ec.europa.eu/health/ph_determinants/life_style/mental/green_paper/consultation_en.htm.

[30] http://eur-lex.europa.eu/LexUriServ/site/en/com/2007/com2007_0199en01.pdf.

[31] ELT L 42, 14.2.2006, lk 29.

[32] http://ec.europa.eu/health/ph_risk/committees/committees_en.htm.

[33] http://ec.europa.eu/health/ph_risk/committees/04_scenihr/04_scenihr_en.htm.